Ha egy kullancs minket kóstolt meg, a legfontosabb teendő, hogy minél előbb eltávolítsuk az állatot. Ne tekerjük se jobbról balra, sem pedig balról jobbra! Egyszerűen fogjuk meg egy csipesszel minél lentebb – lehetőleg a fejénél – és egy határozott mozdulattal húzzuk ki. Legyünk elővigyázatosak, mert ha beszakad a feje, akkor a benne lévő méreganyag a sebbe fog kerülni. Érdemes eltenni a kiszedett kullancsot, mert a hírhedt Lyme-kór csak 1-2 héttel a csípés után jelentkezik. Jellegzetes vörös karika jelenik meg a csípés helye körül, mely egyre nagyobbá válik. Ehhez társulhat láz, izom- és ízületi fájdalom. Ha ilyet tapasztalunk, azonnal orvoshoz kell menni! Fontos: nagyanyáink népi praktikái között szerepelt, hogy kenjük be a kullancsot valamilyen krémmel – pl. vazelinnel, hogy megfulladjon. Ez mindenképpen kerülendő, mert ha az állat elpusztul, akkor is kiüríti a méreganyagot.